3
Yisa dɩdɩɩsɩrɩŋ nɩŋŋandɩɩsɩrɩŋ wɩa
1 Wɩɩrɩ gie yiwo wusie, dɩ dembiŋ dieke dɩ yaala ʋ yi Yisa dɩdɩɩsɩrɩŋ nɩŋŋandɩɩsɩrʋ, dɩ yiwo tʋnvɩɩnɩŋ ʋ yaala.
2 Dɩ ka mʋ dɩ Yisa dɩdɩɩsɩrɩŋ nɩŋŋandɩɩsɩrʋ yallɩma wʋbɩaŋ mana.
Ʋ mʋ ʋ yallɩma hɔgʋbalɩmɩŋ nyɩɩna ma,
ta mɩŋŋɩ a pɔgɩlɩ ʋ gbaŋ,
ta yi yɩantieŋ,
ta mɩŋŋɩ beri;
ʋ mʋ ʋ yi vuodieke dɩ bɩagɩna a tuose chaanɩŋ ʋ tigiŋ me,
ta bɩagɩ daga vuosi Ŋmɩŋ wɩa,
3 ta da bɩ yi vuodieke dɩ nyunene daaŋ a buge,
ta daa yaalɩma watɩ aŋaŋ waagɩŋ,
ama ta bemme sɔmm,
ta da faasɩ chome ligire pam.
4 Ʋ mʋ ʋ yiwo vuodieke dɩ bɩagɩna a pɔgɩla ʋ gbaŋ gbaŋ ʋ deŋ vɩɩnɩŋ,
ta yi ʋ ballɩ dɩ saaga a yɩa wa,
ta yɩa vuosi jɩlɩma.
5 Dama dɩɩ yi vuoŋ dɩ ka sɩba ʋ baaŋ pɔgɩlɩ ʋ gbaŋ gbaŋ ʋ deŋ die,
lalɩa ʋ baa ʋ yi a pɔgɩlɩ Ŋmɩŋ vuosi?
6 Dɩ yiwo talasɩ dɩ ʋ yi vuodieke dɩ wone a dɩɩsa Yisa Masia a yʋasɩ;
daa die ʋ nan keŋ kɔtɩ ʋ gbaŋ aŋaŋ kalinbaani,
ta ye tɩbɩdatɩŋ sɩba Ŋmɩŋ die dɩ datɩna Sitaani tɩbɩŋ die wo.
7 Dɩ mʋ ʋ yiwo vuodieke, vuodiekemba dɩ kana ka dɩɩ Yisa Masia gbaŋ dɩ baaŋ nan baarɩ dɩ ʋ beriŋ vɩɩna,
amʋ ʋ kaaŋ juu viivi me aŋ Sitaani chachabɩ kaaŋ yigi wo.
Yisa dɩdɩɩsɩrɩŋ susuŋŋiru wɩa
8 Ka bɩ yiwo talasɩ dɩ Yisa dɩdɩɩsɩrɩŋ susuŋŋiribe gbaŋ yallɩma berivɩɩnɩŋ,
ta bɩ yi wusie bɩbalɩtɩŋ;
ba da faasɩ nyume daaŋ pam,
yaa a faasɩ chome ligire pam.
9 Ba mʋ ba mɩŋŋɩ a pɔgɩlɩ yada dieke Ŋmɩŋ dɩ yuorine a dagɩ ba wa aŋaŋ sʋgɩyɩalɩŋ.
10 Dɩ yiwo talasɩ dɩ ba woliŋ magɩsɩ ba a ye;
dɩɩ yi ba wo wɩɩŋ mana ba magɩsɩkʋ ma ba nan bɩagɩ tʋma a suŋŋe Ŋmɩŋ tʋʋmaha.
11 Dɩ yiwo talasɩ dɩ ba hɔgʋba gbaŋ yallɩma beri vɩɩnɩŋ, ta da yi vuodiekemba dɩ gaarɩnana vuosi kʋasɩ, ta mɩŋŋɩ pɔgɩlɩ ba gbaŋ, ta yi vuodiekemba ba yine yada dɩ ba nan bɩagɩ yi wɩɩŋ mana vɩɩnɩŋ vɩɩnɩŋ. 12 Dɩ yiwo talasɩ dɩ Yisa dɩdɩɩsɩrɩŋ susuŋŋiru yallɩma hɔgʋbalɩmɩŋ, ta bɩagɩ pɔgɩla ʋ ballɩ aŋaŋ ʋ deŋ mana vɩɩnɩŋ. 13 Masia dɩdɩɩsɩrɩŋ susuŋŋiribe diekemba dɩ mɩŋŋɩna tʋma tʋʋmaha, banɩŋ ba nan ye jɩlɩma pam a nyɩŋ Masia dɩdɩɩsɩrɩŋ aŋaŋ Ŋmɩŋ jigiŋ ta nan bɩagɩ a balɩ aŋaŋ dembisi yaa gamma ba yine Yisa Masia yada die wo.
Pɔɔli dɩ bala yaa gamma wusie dagɩkʋ dieke Ŋmɩŋ die dɩ yuorine a dagɩ
14 N maaga gbaŋkʋ gie a yɩa fʋ mɩŋ, ama n yaa tama dɩ n nan keŋ ye fʋ daraa ale wa gie nʋaŋ. 15 Ama dɩɩ yi maŋ keŋ a yʋasɩ, gbaŋkʋ gie nan vaa nɩ sɩmma tɩ mʋna tɩ bemme die Ŋmɩŋ vuosi sʋnsʋŋ vuodiekemba die wʋnɩŋ Miivoli tieŋ Nabidie Ŋmɩŋ die dɩ vʋarɩna wa. Banɩŋ ba pɔgɩlɩna wʋvɩɩŋ dieke dɩ yine wusie wo, ta zie gbarɩ ha. 16 Dɩ yiwo wusie dɩ Masia wudieke Ŋmɩŋ dɩ yuorine a dagɩ tɩ naa faasɩ yaa hagɩrɩŋ mɩŋ:
Die ʋ keŋ nyɩŋ mɩŋ aŋaŋ nyɩŋgbanɩŋ,
Ŋmɩŋ Halɩkasɩka die dagɩya dɩ ʋ beriŋ vɩɩna;
ta malakasisi die dɩ ye wo.
Ta vuosi die dɩ mʋʋlɩ ʋ wɩa a yi buuriŋ mana,
die ba yi wo yada dʋnɩa ka gie me,
ta Ŋmɩŋ die dɩ keŋ kɔtɩ wa a ga arɩzanna ma ta ʋ ye bɩrɩŋ.